stanford-oval/wikipedia huggingface dataset:
הקומפלקס הסינפטונמי
מבנה הקומפלקס

הקומפלקס הסינפטונמי בנוי משלושה מרכיבים: שני אלמנטים צדדיים מקבילים דמויי פסי רכבת, ואזור מרכזי ברוחב של כ-100 ננומטר. האלמנטים הצדדיים נגזרים מאלמנטים ציריים חלבוניים (axial elements) המשמשים כפיגומים עבור הכרומוזומים, והם מעגנים אליהם את לולאות הכרומטין המסודרות באופן ליניארי זו אחר זו. נהוג להתייחס לרכיבים הציריים בתוך הקומפלקס הסינפטונמי (לאחר תהליך הסינפסיס) כאלמנטים צדדיים. מרבית הגנים המקודדים לחלבונים הדרושים ליצירת הקומפלקס מתבטאים רק בזמן תהליך המיוזה. דבר זה נכון גם לגבי האלמנטים החלבוניים הציריים, המרכיבים את ה"פיגומים". היווצרות ופירוק הקומפלקס תלויים בשינויים במבנה הכרומטין המתרחשים בשלב הפרופאזה הראשונה.
ביצורים שונים, הרכיבים הצדדיים מורכבים ממגוון חלבונים, אך במרבית המקרים מופיע חלבון בעל אזור HORMA (אנ'). חלבוני ה־HORMA נקשרים לפפטידים קצרים על גבי הקצה הקרבוקסילי של חלבונים, הנקראים מוטיבי סגירה (closure motifs). כמו כן, בדרך כלל קיימים באלמנטים הצדדיים חלבונים ממשפחת הקוהנסין (אנ') וחלבוני ליבה. חלבוני קוהנסין קושרים DNA; לכן, משערים שראשית הם נקשרים לכרומטין, ויתר חלבוני הרכיבים הצדדיים מורכבים על גביהם. חלבוני הליבה מכילים סלילים מלופפים, היוצרים סיבים ומהווים את החלק הקשיח של ה'פיגום'. ביונקים, הרכיבים הצדדיים מורכבים בעיקר מחלבוני SYCP3 (אנ'), אך הם מכילים גם חלבוני SYCP2 (אנ').
שני הרכיבים הציריים מחוברים על ידי סיבים (פילמנטים) רוחביים המרכיבים את האזור המרכזי. האזור המרכזי מורכב מאלמנט מרכזי (central element) ומסיבים רוחביים. הסיבים הרוחביים מורכבים מסלילים מלופפים ושני אזורים מעובים סימטריים, המכונים עמודים (pillars), אשר תוחמים את האזור המרכזי. ביונקים, הסיבים הרוחביים מורכבים בעיקר מחלבוני SYCP1, כאשר הקצה הקרבוקסילי שלהם פונה לרכיבים הצדדיים, ואילו הקצה האמיני שלהם חופף עם חלבוני הרכיב המרכזי (ראו בהמשך התייחסות למבנה הקומפלקס ביצורים אחרים). חלבוני הרכיב המרכזי (SYCE) תורמים ליציבות הקומפלקס הסינפטונמי. במרכז האזור המרכזי נמצאים קומפלקסים בעלי צפיפות אלקטרונים גבוהה הנקראים "recombination nodules". הם משמשים כאתר עגינה עבור חלבונים המצטברים בעת התהוות אתרי השחלוף.
נראה כי לקומפלקס מבנה מאורגן ומסודר, אך בכל זאת, התברר כי לקומפלקס מרכיבים ניידים בעלי תכונות דמויות נוזל.
היווצרות ופירוק הקומפלקס במהלך הפרופאזה הראשונה

בעכבר ובשמרים, הקומפלקס הסינפטונמי מתחיל להיווצר בשלב הראשון של הפרופאזה, בשלב הלפטוטין (אנ'). בשלב זה הכרומוזומים אינם דחוסים. הרכיבים הציריים מתחילים להיווצר לאורך אחת הכרומטידות בכל זוג של כרומוזומים הומולוגיים, עד ליצירת מבנה המשמש כפיגום, כאשר לולאות הכרומטין מאונכות לו.
בשלב הזיגוטין (אנ') הרכיבים הציריים כבר הושלמו, והאזור המרכזי מתחיל להיווצר. רכיב זה קושר בין שני הרכיבים הציריים, ליצירת צומתי קישור – סינפסיס. בסוף שלב זה הרכיב המרכזי מושלם, והוא מחבר בין הרכיבים הציריים, הנקראים כעת רכיבים צדדיים לכל אורך הכרומוזומים.
לאחר מכן, בשלב הפקיטין (אנ'), הכרומוזומים ההומולוגיים כבר מחוברים לכל אורכם. בשלב זה מתרחש תהליך השחלוף, ולאחריו הכרומוזומים נארזים ונדחסים לקראת החלוקה. לקראת סוף שלב זה, האזור המרכזי של הקומפלקס הסינפטונמי מתחיל להתפרק, והכרומוזומים ההומולוגיים מתחילים להידחות זה מזה.
בשלב הדיפלוטין, הכרומוזומים ההומולוגיים נעים לכיוונים מנוגדים, והרכיבים הצדדיים מתחילים להתפרק. עד סוף שלב זה, הקומפלקס הסינפטונמי מתפרק כולו, אך הכרומוזומים ההומולוגיים עוד קשורים דרך הצמתים בהם נערכים שחלופים – צומתי הכיאזמה (אנ').
תפקידים וחשיבות של הקומפלקס הסינפטונמי

לקומפלקס הסינפטונמי מספר תפקידים משוערים. מחד, הוא נחוץ להשלמת תהליך השחלוף, בין היתר ליצירת כיאזמה באתר השחלוף, המאפשרת היפרדות תקינה של ההומולוגים. כמו כן, נתגלה כי מחסור בקומפלקס הסינפטונמי גורם לירידה במספר השיחלופים, ולעלייה בכשל בהפרדת זוגות הכרומוזומים ההומולוגיים לאחר חלוקת התא (non-disjunction). מאידך, הוא גם משתתף בבקרת מספר השיחלופים, ונחוץ להגבלת מספר אירועי השחלוף. כיוון שהקומפלקס הסינפטונמי הוא גורם מרכזי ביצירת כיאזמות, יש לו תפקיד בהפרדה תקינה של הכרומוזומים במהלך המיוזה. אי היפרדות כרומוזומים הומולוגיים בזמן מיוזה באדם היא גורם עיקרי להפלות, ולמחלות גנטיות כמו תסמונת דאון.
תפקידים וחשיבות של הקומפלקס הסינפטונמי > תפקיד הקומפלקס הסינפטונמי בהשלמת תהליך שחלוף תקין

בדרך כלל, שחלוף מתבצע בעקבות שבירה יזומה של ה-DNA הדו גדילי. לאחר מכן, השבר מאוחה על ידי מנגנון תיקון DNA מיוחד המהווה חלק מתהליך השחלוף. סוג מנגנון תיקון ה-DNA אשר ישמש לאיחוי השבר, נקבע כבר בשלב יצירת השבר היזום. נמצא, כי לחלבונים באזור המרכזי של הקומפלקס הסינפטונמי יש תפקיד בהשלמת תהליך השחלוף בחיית המודל, התולעת Caenorhabditis elegans. בשלב הפקיטין המאוחר, חלבוני האזור המרכזי יוצרים באתרים המיועדים לשחלוף מבנה המזכיר בועה, ומקיפים קבוצת חלבוני תיקון DNA הנכנסים בין שכבות האזור המרכזי.
תפקידים וחשיבות של הקומפלקס הסינפטונמי > תפקיד הקומפלס בתהליך ה"הפרעה"

הקומפלקס הסינפטונמי נחוץ להשלמת תהליך השחלוף, אך יש הטוענים כי הקומפלקס מעורב גם בבקרה על המספר ועל הפיזור של השיחלופים על גבי הכרומוזומים ההומולוגיים, בתהליך המכונה "הפרעה" (crossover interference). מעורבות זו יכולה להסביר מדוע לא כל שבר דו גדילי ב-DNA הופך לאתר שחלוף בזמן הפרופאזה הראשונה. בתוך כך, מחקר שנעשה בתולעת Caenorhabditis elegans הראה כי פגיעה בחלבוני האזור המרכזי הובילה לעלייה במספר השיחלופים ובהקטנת המרחק ביניהם.
יתר על כן, הראו כי בתולעת Caenorhabditis elegans, חלבוני האזור המרכזי (חלבוני SYP) משתתפים בתהליך ה"הפרעה". כאשר פגעו חלקית בחלבוני ה-SYP, תהליך זה נפגע ונצפתה עלייה במספר אירועי השחלוף, וירידה במרחקים בין שיחלופים.
מחקר בצמח תודרנית לבנה חשף קשר בין הקומפלקס הסינפטונמי לתהליך ה"הפרעה", מה שמדגים את המעורבות הכללית של הקומפלקס הסינפטונמי בשחלופים הן בבעלי חיים והן בצמחים.
מנגנון הבקרה של תהליך ה"הפרעה" אינו ידוע, אך הראו כי באזורים המועדים לשחלוף ("hot spots"), הקומפלקס הסינפטונמי עובר מודיפיקציות ביוכימיות ופיזיקליות כגון זירחון. ייתכן כי שינויים אלה מהווים אותות המסייעים להגבלת מספר אתרי השחלוף. מחקר בתולעת Caenorhabditis elegans גילה כי גיוס הקינאז PLK2 (אנ') לקומפלקס הסינפטונמי במהלך הפקיטין מוביל לזירחון ואינאקטיבציה של CHEK2 (אנ') זהו קינאז מיוטי המשתתף בין היתר ביצירת שברים דו-גדיליים ובייעוד שלהם לאתרי שחלוף. אינאקטיבציה של CHK-2 פוגעת ביצירת השברים הדו-גדיליים וכך מעורבת בבקרה על מספר אתרי השחלוף.
מחקר בשמר האפייה גילה כי חלבוני הרכיבים הצדדיים מעורבים בבקרה על מספר אתרי השחלוף. ירידה בכמות החלבונים בעלי דומיין ה-HORMA, אשר מגייסים את החלבונים האחראיים ליצירת השברים הדו-גדיליים, מתרחשת במקביל להיווצרות הקומפלקס הסינפטונמי ותהליך הסינפסיס. לפיכך, בזמן היווצרות הקומפלקס הסינפטונמי, ישנו גיוס מופחת של חלבונים המעורבים ביצירת השברים הדו-גדיליים באזורים מסוימים.
הקומפלקס הסינפטונמי לאורך האבולוציה

הקומפלקס הסינפטונמי נמצא במרבית היצורים המתרבים מינית, מצמחים ושמרים ועד יונקים. מבנה הקומפלקס שמור באבולוציה, בניגוד לרצפים החלבוניים המרכיבים אותו – אך קיימים הבדלים בין יצורים שונים. מבנה הקומפלקס נבדל בעיקר בסידור האזור המרכזי, ובעובי הרכיב המרכזי והרכיבים הצדדיים. בנקבת זבוב הדרוזופילה, למשל, נתגלה כי הקומפלקס הסינפטונמי מורכב משתי שכבות – זאת בשונה מהחיפושית B. cribrosa, מהעכבר ומהחולדה, להם קומפלקס רב שכבתי.
עם זאת, משערים כי לקומפלקס הסינפטונמי בבעלי חיים מקור קדום משותף, המורכב מחלבוני SYCP ומהחלבון SYCE2 (אנ'). הרכב ומבנה זה נמצא שמור באבולוציה מעכבר (ממערכת היונקים) ועד ההידרה (ממערכת הצורבים), למעט יצורים יוצאי דופן. לקומפלקס הסינפטונמי אבולוציה דינאמית, וביצורים שונים נצפו חלבונים חלופיים ביחס לאלה המרכיבים את הקומפלקס הקדום, או חלבונים אשר נוספו לקומפלקס במהלך האבולוציה. כך למשל, ביונקים, הקומפלקס מכיל את החלבונים SYCE1 ו-SYCE3. כמו כן, נתגלו יצורים המתרבים מינית (שמר החלוקה ו-Aspergillus nidulans (אנ')), בהם נצפה תהליך מיוזה תקין, אך ללא הקומפלקס הסינפטונמי.
התגלות (רגש)

התגלות כרגש היא פירוש למילה EPIPHANY בלועזית (המגיעה מהמילה epiphanea ביוונית עתיקה שמשמעותה התגלות, הופעה מדהימה) והיא מתארת תחושה של הבנה פתאומית.
באופן כללי, המושג נועד לתאר פריצה מדעית וכן גילויים דתיים או פילוסופיים, אך ניתן להשתמש במושג זה לכל מצב שבו ישנה תובנה מאירת עיניים המאפשרת את הבנת הבעיה או המצב מנקודת מבט חדשה ועמוקה. התגלויות אלה נחקרות בין היתר בניסיון ללמוד את התהליך העומד מאחורי חדשנות.
על מנת להבין מתי התגלות היא אכן כזו בחדשנות, ניתן להשתמש במודל שיצר רוברטו ורגאנטי במאמרו:Radical Design and Technology Epiphanies: A New Focus for Research on Design Management במאמר זה מתאר הכותב את הרעיון של חדשנות מתוך מניע עיצובי-תכנוני, כלומר בגישה שהעיצוב והתכנון נותנים ללקוח משמעות חדשה.
ניתן לתאר את ההתגלות באמצעות מודל אשר בצירו האחד יש את הטכנולוגיה ובצירו השני את המשמעות. אם הלקוח מקבל כלי שבו הטכנולוגיה וגם המשמעות הן תוספתיות ביחס לכלים קיימים הרי שמדובר במשיכה של השוק. אם הטכנולוגיה היא פורצת דרך והמשמעות היא תוספתית הרי שמדובר בדחיפה טכנולוגית. אם המשמעות היא פורצת דרך והטכנולוגיה היא תוספתית הרי שמדובר בהנעה של עיצוב-תכנון ולמעשה במקרים אלו החדשנות היא חדשנות תוספתית בלבד.
אך ורק כאשר הלקוח מקבל טכנולוגיה חדשה (כלומר מענה פונקציונלי) וגם ערך מוסף (כלומר משמעות) הרי שמדובר בהתגלות בחדשנות. במקרה זה, יש הרואים בחדשנות כחדשנות משבשת.
התגלויות הן אירוע די נדיר ובדרך כלל מגיעות לאחר חשיבה מאומצת על הבעיה. לעיתים קרובות הן מופעלות על ידי מידע חדש שמגיע, אך חשוב מכך נדרש ידע מקדים עמוק, כדי להגיע לקפיצה נחשונית בהבנה.
היסטוריה

במקור ההתגלות מגיעה מהדת (בנצרות – מתייחס להבנה שישו הוא בן האלהים) ומתייחסת להגעה לתובנה באמצעות האלוהי ועל אף שכיום קונוטציה זו פחות שימושית הרי שההבנה היא שההתגלות הזו מגיעה מאירוע על טבעי, כפי שהתגלית נדמה שמגיעה בפתאומיות מבחוץ.
השימוש החילוני של מילה זו כנראה נובע משימוש של ג'יימס ג'ויס בספריו אשר מתאר את ההתגלות כ-"ביטוי רוחני פתאומי בעקבות אירוע או עצם כלשהו – הביטוי נראה לכאורה כלא פרופורציוני למשמעות האירוע".
תהליך

התגלויות יכולות להימצא במגוון צורות ובדרך כלל נוצרות על ידי קומבינציה של ניסיון, זיכרון וידע.
דוגמה עכשווית בזעיר אנפין לתהליך כזה יכולה להיות למשל בעת עבודה בקורס באוניברסיטה כאשר אין מענה מידי לבעיה שהוצגה, אך לאחר מחקר, רכישת ידע ומחשבה, הסטודנט מגיע לתובנה אשר פותרת את הבעיה. לרוב התגלות מגיעה לאחר עבודת מחקר משמעותית והיא למעשה התוצאה של תהליך ארוך.
ההרגשה המפתיעה והממלאת של ההתגלות כל כך מפתיעה, מכיוון שלא ניתן לצפות מתי המאמץ ישיא פרי. מעבר לפריצת הדרך, התחושה הממלאת שמגיעה בעקבות ההתגלות היא הפרס על המאמץ הרב.
אנו מוצאים התייחסויות לכך בדברי מפורסמים רבים, אשר מתארים את הצלחתם "בין-לילה" כתהליך ארוך וקשה של אימון ומאמץ.
מיתוס

מיתוס ידוע אומר כי רוב ואף כל ההמצאות קורות באמצעות התגלויות, אך המציאות שונה, לא כל ההמצאות קורות בהתגלויות, למעשה רוב ההמצאות קורות ללא התגלות ולמעשה ההתגלות תורמת לפריצת דרך הבאה, כך אין יכולת לחזות התגלות או לשלוט בה.
סקוט בֶּרְקָן, סופר ומרצה אמריקאי אשר שימש כמהנדס בכיר בחברת מיקרוסופט וכתב ספרים רבים בנושא חדשנות וכיצד לגרום לדברים לקרות אומר כי-: "הדרך הטובה ביותר לחשוב על התגלות היא כבונוס מזדמן על עבודה על בעיות מסובכות".
דוגמאות מפורסמות

דוגמאות מפורסמות להתגלויות הן:
מציאת חוק הציפה של ארכימדס, אשר בעת ההתגלות צעק: "אאורקה" – "מצאתי" (מילה זו משמשת בהשאלה לציון גילוי חשוב או תובנה חשובה ומפתיעה).
מציאת כוח הגרביטציה על ידי אייזיק ניוטון כשנפל עליו תפוח והוא הבין שאותו כוח פועל על התפוח בנופלו ארצה ועל הירח בשומרו במסלול סביב כדור הארץ.
אלברט איינשטיין ציין בעבר כי ניסוח תיאורית היחסות הכללית הכוללת את ההבנה שכוח הגרביטציה הוא עיקום במרחב הזמן חלל נבעה גם מהמחשבה על מעלית נופלת ובתוכה אדם שאינו יודע להבדיל בין חוסר המשקל של הנפילה לזה של החלל. למחשבה זו אשר מתארת התגלות הוא קרא: "המחשבה השמחה ביותר של חיי".
הערות שוליים

↑  Roberto Verganti, Radical Design and Technology Epiphanies
↑  Roberto Verganti, Design-driven innovation
↑  Scott Berkun, The Myths of Innovation, O'Reilly Media, Inc, 27 August 2010, עמ' p. 5.
ויסאיאס

| --- | --- |
מפת איי ויסאיאס בצבעים לפי אזורים מנהליים (מאי 2015) העיקריים:   מערב ויסאיאס   אזור האי נגרוס   מרכז ויסאיאס   מזרח ויסאיאס  האיים העיקריים, ממערב למזרח, הם: פנאי, נגרוס, סבו, בוהול, לייטה וסאמאר
מפת איי ויסאיאס בצבעים לפי אזורים מנהליים (מאי 2015) העיקריים:   מערב ויסאיאס   אזור האי נגרוס   מרכז ויסאיאס   מזרח ויסאיאס  האיים העיקריים, ממערב למזרח, הם: פנאי, נגרוס, סבו, בוהול, לייטה וסאמאר
 נתונים גאוגרפיים
 מיקום:  דרום-מזרח אסיה
 קואורדינטות:  11°00′01″N 123°29′59″E﻿ / ﻿11.000167°N 123.499828°E﻿ / 11.000167; 123.499828
 ארכיפלג:  הפיליפינים
 שטח:  61,077 קמ"ר
 גובה מרבי:  2,435 מטר
 נתונים מדיניים
 מדינה:  הפיליפינים הפיליפינים
 אוכלוסייה:  20,583,861 (1 במאי 2020)
  (למפת הפיליפינים מוגדלת) מנילה קזון סיטי דבאו סיטי סבו סיטי זמבואנגה סיטי קגאיאן דה אורו מלזיה ים הפיליפינים  ים סין הדרומי ויסאיאס(למפת הפיליפינים רגילה) מנילה קזון סיטי דבאו סיטי סבו סיטי זמבואנגה סיטי קגאיאן דה אורו מלזיה ים הפיליפינים  ים סין הדרומי ויסאיאס
 
ויסאיאס, או איי ויסאיאס (בוויסאיאן: Kabisay-an, בטאגאלוג: Kabisayaan), הוא אחד משלושת מחוזות המנהל הגאוגרפיים של הפיליפינים, יחד עם מינְדַנַאוֹ ולוּזוֹן. ויסאיאס מורכב ממספר איים, בעיקר סביב ים ויסאיאן, למרות שוויסאיאס נחשב לצד הצפון מזרחי של כל ים סולו. מרבית תושבי ויסאיאס הם ויסאיאנים, קבוצה אתנית ילידית לאזור הוויסאיאס, הדוברים אחת או יותר מהשפות הויסאיאניות שהנפוצה בהן היא סֶבּוּאַנוֹ.
האיים המרכזיים של ויסאיאס הם: פַּנַאי, נגרוס, סֶבּוּ, בוֹהוֹל, לֵייטֶה וסַאמַאר. לפעמים התייחסות לאזור כוללת גם את האיים רומבלון ומאסבאטה, אשר אוכלוסייתם רואה עצמה כוויסאיאנית והם דוברי שפות הקרובות יותר לשפות הויסאיאניות מאשר לשפות העיקריות של לוזון. האי בורקאי הוא בין האטרקציות התיירותיות העיקריות של הפיליפינים.
ישנם ארבעה אזורים מנהליים בויסאיאס: ויסאיאס המערבי (4.7 מיליון), אזור האי נגרוס (3.6 מיליון), מרכז ויסאיאס (6.8 מיליון) ומזרח ויסאיאס (4.1 מיליון).
הערות שוליים

↑  "Visayan Islands" Merriam-Webster Dictionary. http://www.merriam-webster.com/concise/visayan%20islands
↑  C.Michael Hogan. 2011.
↑  "PSA Makati ActiveStats - PSGC Interactive - List of Regions". Philippine Statistics Authority. 30 ביוני 2015. אורכב מ-המקור ב-2008-10-27. נבדק ב-18 בספטמבר 2015. {{cite web}}:  (עזרה)
| --- | --- |
בקרת זהויות :  GND: 4223175-9  VIAF: 236878820   WorldCat (עם VIAF): 236878820
וונדה פלאזה

| --- | --- |

 מידע כללי
 סוג:  גורד שחקים, רב-קומות
 שימוש:  משרדים
 מיקום:  קונמינג
 מדינה:  הרפובליקה העממית של סין
 בעלים:  קבוצת וונדה
 הקמה ובנייה
 תקופת הבנייה:  2012–2016 (כ־4 שנים)
 תאריך פתיחה רשמי:  2015 
 מידות
 גובה:  307 מטר (1,007 רגל) מטר
 קומות:  67 (+3 קומות תת-קרקעיות)
 
 קואורדינטות:  25°00′39″N 102°42′31″E﻿ / ﻿25.0109°N 102.70866°E﻿ / 25.0109; 102.70866
 he
 
וונדה פלאזה (סינית: 昆明西山万达广场) הם צמד גורדי שחקים הממוקמים בעיר קונמינג שבמחוז יונאן שבסין. המגדלים זהים בגובהם ומתנשאים לגובה של 307 מטרים (1,007 רגל). בניית המגדלים החלה ב-3 ביוני 2012 והסתיימה בשנת 2016. כל אחד מהמגדלים כולל 67 קומות עיליות ו-3 קומות תת-קרקעיות. שני המגדלים משמשים כמגדלי משרדים.
ראו גם

המגדלים הגבוהים בעולם
מרכז ההון
מגדל צ'אנג פו ג'ין מאו
וושי מאוי סיטי - מלון מריוט
הערות שוליים

↑  http://www.skyscrapercenter.com/building/wanda-plaza-1/14406
↑  http://www.skyscrapercenter.com/building/wanda-plaza-2/14407
התפתחות רגשית

התפתחות רגשית או התפתחות נפשית מתייחסת לשינויים שמתרחשים ביכולתו של האדם להביע את רגשותיו ובמידת הצורך לדחות את סיפוק צרכיו למקום ולזמן המתאימים. ההתפתחות הרגשית של האדם מתחילה עם לידתו ומתמשכת עד בגרותו.
בפסיכולוגיה התפתחותית חקר ההתפתחות הרגשית כולל את השינויים המתרחשים באישיות של האדם, המעבר מתלות לעצמאות, גיבוש הדימוי העצמי ובניית האישיות.
התפתחות רגשית בילדות

ההתפתחות הרגשית בילדות מתייחסת אל השינויים בבשלות הרגשית המלווים את תהליך ההתבגרות בשנות הילדות.
כבר עם הלידה ניתן להבחין בהבעות פנים המביעות רגש, אך רגש של ממש כנראה בא רק מאוחר יותר.
גיל הגן

ההתפתחות הרגשית בגיל הגן מתארת את השינויים בבשלות הרגשית המלווים את תהליך ההתבגרות בגיל גן. בתקופה זו, במקביל לשינויים קוגניטיביים וחברתיים, קיימים שינויים רגשיים משמעותיים. שינויים אלה כוללים חשיפה גדלה והולכת לרגשות ולסיבותיהם, יכולת ויסות של התנסויות רגשיות, ומודעות עצמית.
זאת משום שהילד בגיל הגן, שעד עתה הושפע בעיקר מהדמות המטפלת בו, הולך ונפתח להשפעות בני גילו ואחים בוגרים.
בגיל הגן, ילדים לומדים על רגשות ועל הבעת רגשות, אם כי בגיל זה הם עדיין אינם מיטיבים לפרש את טווח הרגשות השליליים שאחרים עשויים להביע. כך, ילדים בגיל הגן מתקשים להבחין בין רגשות מופנמים להתנהגות מוחצנת. לדוגמה, יהיה להם קושי להבין שאדם עצוב עשוי להראות שמח או שאדם שמח באמת עשוי שלא להביע שמחה.
כמו כן, בגיל הגן קשה להבדיל בין פעילות פרטית לשיתוף פעולה של היחיד בקבוצה של בני גילו. הילדים אמנם מדברים בשעת הפעילות הקבוצתית, אך אין לדעת אם הם מקשיבים זה לזה. זהו דיבור אגוצנטרי שלאחר מכן מופנם ומתפתח לדיבור פנימי המשמש בתורו לחשיבה מילולית ועיבוד קוגניטיבי.
גיל הגן > הבנה חברתית רגשית בגיל הרך

הבנה חברתית רגשית בגיל הרך היא היכולות להבנת רגשות ולהבנת מצבים חברתיים שזורות זו בזו, כאשר השילוב בין שתי יכולות אלו הוא קריטי ליכולתו של האדם לנהל את רגשותיו תוך התייחסות מתאימה לרגשותיהם של אחרים.
גיל בית הספר

בגיל שבע, עם תחילת הלימודים בבית ספר חלה התקדמות משמעותית בהתפתחות הרגשית.
בגילאי בית הספר ניתן לראות גם ריכוז אינדיבידואלי בעבודה אישית וגם שיתוף פעולה של ממש בעבודה קבוצתית מול בני הגיל. דבר זה מתאפשר משום שהילד כבר יודע להפריד בין ראייתו הפרטית לבין ראיית הזולת.
הערות שוליים

1 2  בר-אל, צ', (1996). מפגשים עם הפסיכולוגיה, מפגש שני, פסיכולוגיה התפתחותית. הוצאת רכס, אבן יהודה.
1 2 3 4  פיאז'ה, ז. (1969). שש מסות על ההתפתחות הנפשית. ת"א: ספריית-הפועלים.
↑  Cook, Elizabeth Greenberg, Mark Kusche, Carol, The relations between emotional understanding, intellectual functioning, and disruptive behavior problems in elementary-school-aged children, Journal of Abnormal Child Psychology 22, 1994
אנדי לוין

אנדרו שאול לוין (באנגלית: Andrew Saul Levin; נולד ב-10 באוגוסט 1960) הוא פוליטיקאי יהודי-אמריקאי שכיהן כחבר בית הנבחרים של ארצות הברית מטעם מחוז הקונגרס התשיעי של מדינת מישיגן. הוא בנו של סנדר לוין ודודו הוא הסנאטור לשעבר קארל לוין.
ביוגרפיה

לוין נולד בעיר ברקלי שבמישיגן, בנם של ויקי שלאפר וסנדר לוין. אביו נבחר לבית הנבחרים האמיקאי לראשונה ב-1982, ואנדי גדל עם שתי אחיותיו ג'ניפר ומדלן ועם אחיו מתיו. הוא למד בויליאמס קולג', והשלים לימודי תואר שני בשפות ותרבות אסייתיות באוניברסיטת מישיגן. בנוסף, ישלו תואר דוקטור במשפטים מבית הספר למשפטים באוניברסיטת הרווארד. ב-2006 התמודד לוין אל הסנאט של מישיגן מטעם המפלגה הדמוקרטית, אך בבחירות הכלליות הפסיד למועמד המפלגה הרפובליקנית ג'ון פאפאג'ורג' בפער של כ-0.6%. אחרי הבחירות הוא ניהל את תוכנית "Voice@Work", מיזם העוסקת בהרחבת חברויות באיגודי עובדים.
ב-2007 מונה בידי מושלת מישיגן ג'ניפר גרנהולם לסגן מנהל מחלקת האנרגיה, העבודה והצמיחה הכלכלית של מישיגן (DELEG). הוא פיקח על תוכנית "אף עובד לא נותר מאחור", אשר סיפק הכשרה מקצועית לעובדים מובטלים. ב-2009 הודיעה גרנהולם כי בכוונתה למנותו לקצין כוח העבודה הראשי ב-DELEG. ב-2010 הוא מונה למנהל ה-DELEG דה פקטו, והוא שימש בתפקיד עד לתום כהונת ממשל גרנהולם ב-2011. לוין ייסד את חברת האנרגיה הנקייה "לוין אנרג'י פרטנרס LLC" ושימש כנשיא חברת "לין & גרין מישיגן".
במהלך בחירות 2018 בארצות הברית, התמודד לוין לבית הנבחרים של ארצות הברית מטעם מחוז הקונגרס התשיעי של מישיגן, אותו היה מיוצג בשנים 2013–2019 בידי אביו, סנדר. בבחירות המקדימות שנערכו במפלגה הדמוקרטית גבר על חבר בית המחוקקים של מישיגן אלן ליפסון ועל עורך הדין מרטין ברוק. בבחירות הכלליות ניצח את איש העסקים קלאודיוס סטרנס, ונבחר לבית הנבחרים. ב-3 בינואר 2019 הושבע לתפקידו. בבית הנבחרים הוא חבר בוועדה לענייני חוץ ובוועדת החינוך והעבודה.
בבחירות המקדימות לשנת 2022, הפסיד לוין את מועמדותו לעמיתתו הדמוקרטית היילי סטיבנס. כציוני ולשעבר מנהיג בית כנסת הידוע בדעותיו הביקורתיות על ממשלת ישראל, איפא"ק סירבה לתמוך בהתמודדותו של לוין, גייסה סכומים ניכרים מתורמים תומכי דונלד טראמפ, ומימנה קמפיין נגטיבי בסך 4 מיליון דולר אמריקאי נגדו. באיפא"ק הביעו תמיכה במועמדותה של סטיבנס, ואליהם הצטרפו ארגונים יהודיים אחרים בהם "Pro-Israel America" ,"Democratic Majority for Israel", ו-"Jewish Dems". בינואר 2023 תמה כהונתו בקונגרס.
הערות שוליים

↑  חיים איסרוביץ', ‏נשיאת בית כנסת ושני חיילים: הישגים לקהילה היהודית בבחירות אמצע הקדנציה, באתר מעריב אונליין, 7 בנובמבר 2018
↑  ג'ונתן אלן, Rep. Haley Stevens ends Levin political dynasty in brutal Democratic primary, באתר NBC News‏, 2 באוגוסט 2022 (באנגלית)
↑  מליסה נאן בורק, Pro-Israel group AIPAC endorses Rep. Stevens in Democratic primary, באתר The Detroit News‏, 3 במרץ 2022 (באנגלית)
↑  מארק רוד, Jewish groups, voters poised for large role in Levin-Stevens showdown in Michigan, באתר The Jewish Journal of Greater Los Angeles‏, 7 בינואר 2022 (באנגלית)
| --- | --- |
בקרת זהויות :  SNAC: w63c6r0x  US Congress: L000592
וסט ביי

| --- | --- |

 מידע
 עיר:  דוחה
 קואורדינטות:  25°19′29″N 51°31′51″E﻿ / ﻿25.324606°N 51.530723°E﻿ / 25.324606; 51.530723
  (למפת דוחה מוגדלת) א-דעאין א-ריאן אל-וכרהוסט ביי(למפת דוחה רגילה) א-דעאין א-ריאן אל-וכרהוסט ביי
 
וסט ביי (באנגלית: West Bay, "המפרץ המערבי"; בערבית: بندر الغربي, בתעתיק: "בנדר אלע'רבי") הוא רובע מתפתח בדוחה, בירת קטר. הרובע בולט בחדשנותו והוא החדש ביותר בדוחה. וסט ביי כולל גורדי שחקים כגון בורג' קטר ומגדל טורנדו וישנם המון גורדי שחקים חדשים המתוכננים לקום ברובע. וסט ביי ידוע בחינוך הטוב שלו לגיל הרך, אך מחסור בבתי ספר מביא לכך שילדים נאלצים לנסוע לרבעים אחרים כדי ללמוד.
קו הרקיע של וסט ביי בשעות היום
קו הרקיע של וסט ביי בשעות הלילה
הערות שוליים

↑  "Plan d'accès
ערך זה הוא קצרמרבנושא קטר ובנושא גאוגרפיה. אתם מוזמנים לתרום לוויקיפדיה ו.
שון פטריק מלוני

שון פטריק מלוני (באנגלית: Sean Patrick Maloney; נולד ב-30 ביולי 1966) הוא פוליטיקאי ומשפטן אמריקאי, שכיהן כחבר בית הנבחרים של ארצות הברית מטעם מחוז הקונגרס ה-18 של מדינת ניו יורק, בין השנים 2023-2013. מלוני נכנס לחיים הפוליטיים לראשונה בהתנדבותו במטי הבחירות הנשיאותיים של ביל קלינטון בשנות ה-90 של המאה ה-20, ולאחר מכן כעוזרו באגף המערבי וכמזכיר סגל הבית הלבן. עם היבחרו לבית הנבחרים האמריקאי ב-2012 נעשה להומוסקסואל הגלוי הראשון שנבחר לקונגרס מטעם מדינת ניו יורק.
ביוגרפיה

מלוני נולד בשלהי יולי 1966 בשרברוק (Sherbrooke) בקוויבק שבקנדה, להורים בעלי אזרחות אמריקאית. עבודתו של אביו כחוטב עצים הביאה אותם זמנית לקנדה. מלוני גדל בהנובר שבניו המפשייר, וגדל עם ששת אחיו במה שתיאר כ"משפחה אירית קתולית קטנה". בשנת 1984 השלים את לימודיו התיכוניים בתיכון הנובר. לאחר שלמד במשך שנתיים באוניברסיטת ג'ורג'טאון עבר מלוני לאוניברסיטת וירג'יניה, שם השלים בשנת 1988 לימודי תואר ראשון ביחסים בין-לאומיים. לאחר מכן העביר שנה לצד כמרים ישועים בשכונות העוני של צ'ימבוטה (Chimbote) בפרו. מששב לארצות הברית חזר לאוניברסיטת וירג'יניה, שם השלים לימודי תואר שני במשפטים ב-1992.
בשנת 1991 החל מלוני לעבוד במטה הבחירות הנשיאותי הראשון של מושל ארקנסו ביל קלינטון. במהלך הבחירות לנשיאות ארצות הברית 1996 עבד כמנהל נסיעות פונדקאיות. כשקלינטון הושבע בשנית בינואר 1997 הוצע למלוני תפקיד בסגל הבית הלבן, ובין השנים 1999–2000 שירת כמזכיר סגל הבית הלבן וכיועץ בכיר בצוותו של קלינטון. לאחר רציחתו של הסטודנט ההומוסקסואל מת'יו שפרד מאוניברסיטת ויומינג התלווה מלוני לנשיא קלינטון כנציג מטעם הבית הלבן. במאמר על האירוע דווח כי מלוני כינה עצמו לעיתים תכופות כ"הומוסקסואל הגלוי הבכיר ביותר בסגל הבית הלבן".
בשנת 2006 התמודד מלוני על מועמדות המפלגה הדמוקרטית לתפקיד התובע הכללי של ניו יורק. במהלך מסע הבחירות לתפקיד זה זכה בהתמדה לשיעור תמיכה חד-ספרתי בסקרי דעת הקהל ובעקבות זאת הוצע לו להתמודד לתפקיד מטעם המפלגה הליברלית בניו יורק. מלוני מיאן ואמר שיתמוך במי שיזכה במועמדות המפלגה הדמוקרטית. ב-12 בספטמבר סיים במקום השלישי עם 9.4% מקולות הבוחרים. מזכיר השיכון והפיתוח העירוני של ארצות הברית לשעבר, אנדרו קואומו, נבחר לתפקיד. ב-2007 הצטרף לממשלו של מושל ניו יורק אליוט ספיצר כסגן המזכיר הראשון, וגם לאחר התפטרותו של ספיצר בעקבות שערוריית מעקבים פוליטיים המשיך מלוני בתפקידו זה תחת המושל דייוויד פטרסון.
במרץ 2012 הכריז מלוני על התמודדותו לבית הנבחרים של ארצות הברית במחוז הקונגרס ה-18 של ניו יורק. טרם הבחירות נספר המחוז כמחוז הקונגרס ה-19 ונציגתו הייתה נאן הייוורת' (אנ') הרפובליקנית. בבחירות המקדימות של המפלגה הדמוקרטית, שהתקיימו ב-26 ביוני 2012, גרף מלוני 48% מקולות הבוחרים ונבחר למועמד המפלגה. במהלך הבחירות נמתחה עליו ביקורת על כך שרכש בית בקולד ספרינג (אנ') ערב הבחירות המקדימות, ומעולם לא התגורר בעבר בשטח המחוז. ב-11 ביוני הביע נשיא ארצות הברית לשעבר ביל קלינטון, תושב ניו יורק, את תמיכתו במלוני. ב-21 באוקטובר זכה מלוני לתמיכה משמעותית נוספת ממערכת העיתון "הניו יורק טיימס". בבחירות הכלליות התמודד כמועמד מתון, וניצח את הייוורת' עם 52% מהקולות. עם התכנסות הקונגרס ה-113 של ארצות הברית בראשית ינואר 2013, מלוני הושבע לתפקידו. בבחירות 2022 הפסיד בבחירות למועמד הרפובליקני מייק לולר, וכהונתו בקונגרס תמה בראשית ינואר 2023.
ב-12 במאי 2023 הכריז נשיא ארצות הברית ג'ו ביידן על כוונתו למנות את מלוני לשגריר ארצות הברית בארגון ה-OECD.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  ג'ף קולטין, Maloney and Teachout share an obscure alma mater, באתר City & State NY‏, 22 באוגוסט 2018 (באנגלית)
↑  ג'פרי גריי, The Third Man, באתר מגזין ניו יורק, 25 באוגוסט 2006 (באנגלית)
↑  אליזבת בנג'מין, Maloney To Liberal Party: No Thanks Maloney To Liberal Party: No Thanks, באתר Times Union (Albany)‏, 12 במאי 2006 (באנגלית)
↑  ננסי וו, Sean Patrick Maloney has been nominated to serve as the U.S. ambassador for the Organization for Economic Cooperation and Development, באתר פוליטיקו, 12 במאי 2023 (באנגלית)
| --- | --- |
בקרת זהויות :  SNAC: w6m72b32  US Congress: M001185